C 79/18
ET
Euroopa Liidu Teataja
2.3.2023
Tarbimisharjumuste ümberkujundamine 8. juhib tähelepanu sellele, et aastatel 2000–2015 maailma tekstiilitootmine peaaegu kahekordistus.
Arvestades, et suurim osa (81 %) ELis kasutatavast tekstiilist läheb rõivasteks, soodustab suundumus, et riideid kasutatakse enne nende äraviskamist üha lühemat aega, kõige rohkem jätkusuutmatut ületootmist ja -tarbimist;
9. nõuab sekkumismudelite ulatuslikumat kasutuselevõttu, et edendada tekstiilmaterjalide teadlikku ja kestlikku kasutamist, eelkõige seoses teatavate rõivatüüpidega, nagu mantlid või lasterõivad, mille tarbijad tõenäolisemalt enne kasuliku eluea lõppu ära viskavad.
Asjakohaste meetmetega, nagu vahetusskeemid (swap schemes), moeraamatukogud (fashion libraries) ja teadlikkuse suurendamise kampaaniad, lahendatakse eri laadi probleeme, mis on seotud eelarvamustega kasutatud riiete kvaliteedi, hügieeni või mitmekesisuse osas;
10. rõhutab vajadust kiirendada uuenduslike lahenduste otsimist (masinad, seadmed, digiplatvormid) kogutud tekstiilijäätmete sorteerimiseks, taaskasutamiseks ja ringlussevõtuks ning materjalide omaduste optimeerimiseks;
11. juhib tähelepanu sellele, et turunõudlus ringluspõhiste toodete ja teenuste järele on endiselt ebapiisav, mis kujutab endast suurt takistust ringmajanduse ärimudelite rakendamisel.
Komitee julgustab riiklikke, piirkondlikke ja kohalikke ametiasutusi etendama soodustavat rolli, rakendades vahendeid, millega toetatakse pigem kasutusel kui omandil põhinevate ärimudelite kasutuselevõtmist, kehtestades eeskirjad tekstiiltoodete (sealhulgas jäätmevoogude) transpordi ja kaubanduse kohta, edendades regulatiivseid stiimuleid (näiteks käibemaksu vähendamine või laiendatud tootjavastutuse põhimõtte kohaldamine), et toetada pigem laenutamist kui ostmist ning jagamis-, tagasivõtu- ja edasimüügiplatvorme ja kasutatud riiete kauplusi, ning väärtustades taas rõivaste parandamist, väärindamist ja hooldust.
Komitee tunnistab samuti, et sellistel ärimudelitel võib olla positiivne mõju keskkonnasäästlikkusele tervishoiu-, turismi- ja ehitussektoris ja muude oluliste avalike teenuste valdkonnas;
12. väljendab heameelt algatuse üle, mis käsitleb tarbijate võimestamist üleminekul rohelisele majandusele, (2) ja sellest tulenevate ELi eeskirjade üle, millega tagatakse, et tarbijatele antakse müügikohas teavet tekstiiltoodete vastupidavusega seotud müügigarantii kohta ja asjakohast teavet nende parandatavuse kohta.
Komitee julgustab komisjoni jätkama roheväidete algatuse raames (3) tööd igat liiki keskkonnaväidete miinimumkriteeriumide alal;
Ringlust toetava disaini muutmine laialt levinud reaalsuseks 13. tunnistab, et suurema vastupidavuse kavandamine võib pikendada tekstiili, rõivaste, nahktoodete ja jalatsite eluiga, vähendades seeläbi jäätmeid ning üldist esmaste materjalide ja kemikaalide kasutamist.
Komitee tunnustab tööd, mida komisjon teeb, et töötada välja siduvad tootespetsiifilised ökodisaininõuded eesmärgiga suurendada tekstiili, rõivaste, nahktoodete ja jalatsite vastupidavust, korduskasutatavust, parandatavust, kiust-kiuks ringlussevõetavust ja ringlussevõetud kiu kohustuslikku sisaldust;
14. toetab kindlalt vajadust ühiste kestlikkusstandardite järele, mida peetakse hädavajalikuks, et kaasata rõivatootjad oma toodete keskkonnamõju hindamisse;
15. väljendab heameelt strateegia nende aspektide üle, mis käsitlevad selgema teabe andmist ringluse kohta tekstiili-, rõiva-, naha- ja jalatsitööstuses ja digitaalset tootepassi, mis põhineb ringluse ja muude keskkonnaaspektidega seotud kohustuslikel teabenõuetel.
Komitee kutsub komisjoni üles tegema digitaalse tootepassi kättesaadavaks kõigile sidusrühmadele ja tarbijatele ning lisama teabe töötingimuste ning toodete parandamise ja korduskasutamise kohta;
16. on seisukohal, et tekstiilile, rõivastele, nahktoodetele ja jalatsitele miinimumnõuete kehtestamisel, mille eesmärk peaks olema üldise keskkonnatõhususe parandamine kogu olelusringi jooksul, tuleks järgida järgmisi põhimõtteid:
(2) (3)
COM(2022) 143 final – Ettepanek: direktiiv, millega muudetakse direktiive 2005/29/EÜ ja 2011/83/EL seoses tarbijate võimestamisega üleminekul rohelisele majandusele, pakkudes paremat kaitset ebaausate tavade vastu ja paremat teavet.
„Initiative on substantiating green claims“ – Keskkond – Euroopa Komisjon (europa.eu).